669/2021

Útdráttur

F var sakfelldur fyrir stórfellt fíkniefnalagabrot samkvæmt 173. gr. a almennra hegningarlaga nr. 19/1940 með því að hafa staðið að innflutningi á samtals 1.560 millilítrum af vökva sem innihélt amfetamínbasa, ætluðum til söludreifingar í ágóðaskyni. Fíkniefnin flutti F til Íslands sem farþegi með flugi. Við ákvörðun refsingar var litið til þess að um hegningarauka var að ræða við eldri dóm, sbr. 78. gr. almennra hegningarlaga, og til þess að um var að ræða umtalsvert magn af hættulegu fíkniefni til söludreifingar. Var F gert að sæta fangelsi í tvö ár en til frádráttar kom gæsluvarðhald sem hann sætti. Þá voru fíkniefnin gerð upptæk.

Dómur Landsréttar

Mál þetta dæma landsréttardómararnir A-kvk-nf E-kvk-nf, Á-kk-nf H-kk-nf og J-kk-nf S-kk-nf.

Málsmeðferð og dómkröfur aðila

1

Ríkissaksóknari skaut málinu til Landsréttar 2. nóvember 2021 í samræmi við yfirlýsingu ákærða um áfrýjun. Málsgögn bárust réttinum 21. desember 2021. Áfrýjað er dómi Héraðsdóms Reykjaness 27. október 2021 í málinu nr. S- [...]/2021.

2

Ákæruvaldið krefst þess að kröfu ákærða um ómerkingu héraðsdóms verði hafnað. Þá krefst ákæruvaldið þess að refsing ákærða verði þyngd og að staðfest verði ákvæði hins áfrýjaða dóms um upptöku fíkniefnavökva.

3

Ákærði krefst aðallega sýknu, til vara refsimildunar en að því frágengnu að hinn áfrýjaði dómur verði ómerktur og málinu vísað aftur til héraðsdóms til efnislegrar meðferðar.

Málsatvik og sönnunarfærsla

4

Málsatvikum og sakargiftum á hendur ákærða er lýst í í hinum áfrýjaða dómi. Þá er þar rakinn framburður vitna sem gáfu skýrslur í héraði og jafnframt gerð grein fyrir framburði ákærða hjá lögreglu. Ákærði neitaði sök við þingfestingu málsins í héraði en kaus að taka ekki afstöðu til upptökukröfu ákæruvaldsins. Svo sem getið er í héraðsdómi skoraðist ákærði undan því að gefa skýrslu við aðalmeðferð málsins.

Ákærði gaf ekki skýrslu fyrir Landsrétti og var þá bókað eftir skipuðum verjanda hans að það væri að ósk ákærða.

5

Í héraðsdómi er gerð grein fyrir niðurstöðum rannsókna á efnisinnihaldi tveggja áfengisflaskna sem fundust í farangri ákærða við komu til Íslands frá [...] 9. mars 2019.

6

Með hinum áfrýjaða dómi var ákærði sakfelldur samkvæmt ákæru fyrir stórfellt fíkniefnalagabrot. Honum var gert að sæta fangelsií tvö ár en til frádráttar refsingunni skyldi koma með fullri dagatölu gæsluvarðhaldsvist sem ákærði sætti frá 10. til 26. mars 2019. Þá var ákærða gert að sæta upptöku á haldlögðum fíkniefnum.

Niðurstaða

7

Eins og áður er getið gerir ákærði meðal annars kröfu um ómerkingu málsins. Engin sérstök rök hafa þó verið færð fyrir þeirri kröfu, hvorki við meðferð málsins í héraði né fyrir Landsrétti. Ekki verður séð að annmarkar hafi verið á meðferð málsins hjá lögreglu eða í héraði sem varðað geti ómerkingu héraðsdóms. Af þeim sökum verður ómerkingarkröfu ákærða hafnað.

8

Svo sem lýst er í niðurstöðukafla hins áfrýjaða dóms gaf ákærði við skýrslutökur hjá lögreglu mismunandi sögur af því hvernig tvær flöskur, sem rannsóknargögn málsins bera með sér að innihéldu amfetamín, komust í hans hendur. Þá voru frásagnir ákærða bæði gloppóttar og með nokkrum ólíkindablæ. Verður fallist á þá niðurstöðu héraðsdóms að framburður ákærða sé ótrúverðugur og er honum því hafnað.

9

Samkvæmt framangreindu en að öðru leyti með vísan til forsendna hins áfrýjaða dóms verður hann staðfestur.

10

Ákærði verður dæmdur til að greiða allan áfrýjunarkostnað málins, þar með talin málsvarnarlaun skipaðs verjanda síns, sem ákveðin verða að meðtöldum virðisaukaskatti eins og í dómsorði greinir. Við ákvörðun málsvarnarlauna hefur verið litið til þess að skipaður verjandi mætti með ákærða við skýrslutöku hjá lögreglu 9. mars 2021 og við þingfestingu málsins í héraði 4. júní sama ár.

Dómsorð :

Hinn áfrýjaði dómur skal vera óraskaður.

Ákærði greiði allan áfrýjunarkostnað málsins, 722.856 krónur, þar með talin málsvarnarlaun skipaðs verjanda síns, Ó-kk-ef R. V-kk-ef lögmanns, 697.000 krónur.